b'\n_START_ARTICLE_\n2008 m. Singap\xc5\xabro Grand Prix\n_START_SECTION_\nPrie\xc5\xa1 Grand Prix\n_START_PARAGRAPH_\nJau 2008 m. vasario 14 d. trasos \xc5\xa1eimininkai ir naktinio GP reng\xc4\x97jai prad\xc4\x97jo pardavin\xc4\x97ti 70 000 biliet\xc5\xb3 \xc4\xaf lenktynes. Po keli\xc5\xb3 minu\xc4\x8di\xc5\xb3 nuo pardavim\xc5\xb3 prad\xc5\xbeios d\xc4\x97l didelio susidom\xc4\x97jimo ir duomen\xc5\xb3 srauto sugedo serveris._NEWLINE_Gegu\xc5\xbe\xc4\x97s 15 d. prane\xc5\xa1ta, jog atsi\xc5\xbevelgus \xc4\xaf pilot\xc5\xb3 nuog\xc4\x85stavimus, visi Singap\xc5\xabro GP savaitgalio va\xc5\xbeiavimai vyks tamsiuoju paros metu. Anks\xc4\x8diau skelbtame lenktyni\xc5\xb3 savaitgalio tvarkara\xc5\xa1tyje dalis treniruo\xc4\x8di\xc5\xb3 buvo suplanuotos tamsiuoju, o kitos \xc5\xa1viesiuoju paros metu, bet atsi\xc5\xbevelgus \xc4\xaf lenktyninink\xc5\xb3 ir komand\xc5\xb3 pastabas, buvo nuspr\xc4\x99sta visus va\xc5\xbeiavimus rengti nakt\xc4\xaf._NEWLINE_Liepos 16 d. Singap\xc5\xabro GP organizatoriai oficialiai atidar\xc4\x97 nauj\xc4\x85j\xc4\xaf techninio aptarnavimo zonos pastat\xc4\x85 ir pa\xc4\x8di\xc4\x85 techninio aptarnavimo zon\xc4\x85. Pastatas \xc4\xafrengtas \xc5\xa1alia prieplaukos. Statyboms buvo i\xc5\xa1leista apie 65 milijonai lit\xc5\xb3.\n_START_SECTION_\nPirmoji dalis\n_START_PARAGRAPH_\nPirmoji ir inauguracin\xc4\x97 Singap\xc5\xabro GP penktadienio treniruot\xc4\x97 tapo kovos lauku tarp McLaren ir Ferrari ekip\xc5\xb3 pilot\xc5\xb3. Pirmas tap\xc4\x99s sezono lyderis Lewis Hamiltonas (laikas 1:45.518) Felipe Massa (1:45.598) aplenk\xc4\x97 vos 0.080 sekund\xc4\x97s. Kimi Raikkonenas "tilpo" \xc4\xaf pus\xc4\x97s sekund\xc4\x97s atsilikim\xc4\x85 (1:45.961), Heikki Kovalainenas - sekund\xc4\x97s (1:46.463).\n_START_SECTION_\nAntroji dalis\n_START_PARAGRAPH_\nPirmosios treniruot\xc4\x97s lyderis Lewis Hamiltonas (1:45.752) buvo labai arti tokio paties pasiekimo ir antrojoje dalyje, ta\xc4\x8diau j\xc4\xaf aplenk\xc4\x97 jo senas konkurentas ispanas Fernando Alonso (1:45.654). Kaip ir pirmojoje treniruot\xc4\x97je, pirm\xc4\x85 ir antr\xc4\x85 pilotus skyr\xc4\x97 labai ma\xc5\xbeas laiko tarpas - \xc5\xa1\xc4\xafkart vos 0.090 sekund\xc4\x97s. Tre\xc4\x8dias liko Felipe Massa su Ferrari (1:45.793).\n_START_SECTION_\nPilot\xc5\xb3 reakcijos\n_START_PARAGRAPH_\nAbejose treniruot\xc4\x97se dauguma pilot\xc5\xb3 dar\xc4\x97 klaidas ir apsisukin\xc4\x97jo trasoje. Po treniruo\xc4\x8di\xc5\xb3 did\xc5\xbeioji dalis j\xc5\xb3 skund\xc4\x97si dideliu nelygum\xc5\xb3 kiekiu trasoje. Dalis pilot\xc5\xb3 mat\xc4\x97 didel\xc4\xaf pavoj\xc5\xb3 \xc4\xafva\xc5\xbeiuojant ir i\xc5\xa1va\xc5\xbeiuojant i\xc5\xa1 techninio aptarnavimo zonos.\n_START_SECTION_\n\xc5\xa0e\xc5\xa1tadienio treniruot\xc4\x97s\n_START_PARAGRAPH_\n\xc5\xa0iose treniruot\xc4\x97se v\xc4\x97l grei\xc4\x8diausias buvo ispanas Fernando Alonso (1:44.506). Jis aplenk\xc4\x97 sezono lyder\xc4\xaf Lewis\xc4\x85 Hamilton\xc4\x85 (1:45.119) ir Felipe Mass\xc4\x85 (1:45.246). Kitas Ferrari narys Kimi Raikkonenas, nuva\xc5\xbeiav\xc4\x99s 10 rat\xc5\xb3, buvo tik 17-tas (1:46.482).\n_START_SECTION_\nPo Grand Prix\n_START_PARAGRAPH_\nPra\xc4\x97jus beveik metams po lenktyni\xc5\xb3 Formul\xc4\x97je 1 kilo skandalas. Renault ekipa buvo apkaltinta 2008 m. Singap\xc5\xabro GP \xc4\xafvyki\xc5\xb3 sure\xc5\xbeisavimu. \xc5\xa0ios ekipos lenktynininkas Nelson Piquet Jr. buvo atleistas po Vengrijos GP. Po \xc5\xa1io \xc4\xafvykio brazilas FIA dav\xc4\x97 parodymus, jog ekipos vadovai prie\xc5\xa1 lenktynes papra\xc5\xa1\xc4\x97 jo sukelti ty\xc4\x8din\xc4\x99 avarij\xc4\x85, kad kitas Renault lenktynininkas Fernando Alonso gaut\xc5\xb3 prana\xc5\xa1um\xc4\x85 prie\xc5\xa1 kitus sportininkus._NEWLINE_2009 m. rugs\xc4\x97jo 21 d. Renault buvo nubausta dvej\xc5\xb3 met\xc5\xb3 lygtine diskvalifikacija. \xc5\xa0i ekipa atleido abu savo vadovus - F. Briator\xc4\x99 ir P. Symonds\'\xc4\x85.'